අට වැනි රයිගම් ටෙලි සම්මාන උළෙල අතිශය උත්කර්ෂවත් අන්දමින් පසුගිය සිකුරාදා සවස බත්තරමුල්ල වෝටර්ස් ඒජ් හෝටල් පරිශ්‍රයේදී පැවැත්විණි.පසුගිය වසරේ විකාශය වූ ටෙලි නිර්මාණ ඇගයීමේ අරමුණින් රයිගම් ආයතනය මඟින් පවත්වනු ලබන එය මෙවර නිමාව දුටුවේ ස්වාධීන රූපවාහිනි සම්මාන දහ අටකින් පිදුම් ලබා 2011 වසරේ විශිෂ්ටතම නාලිකාව බවට පත් වෙමිනි.සැනකෙලියයි මායා ටෙලි සිතුවමේ ආමන්ත ලෙස රඟපෑ බිමල් ජයකොඩි වසරේ හොඳම නළුවා වූ අතර ස්වයංජාත හි එමළියා වූ දමිතා අබේරත්න වසරේ හොඳම නිළියට හිමි සම්මානයෙන් දෝත දරා ගත්තීය.සාරංග දිසාසේකර ජනප්‍රියම නළුවාට හිමි තැන ගනිද්දී නෙහාරා පීරිස් ජනප්‍රියම නිළිය විලස කිරුළු පැළැඳීය.